CELEX: 32006R1203
Language: sk
Date: 2006-08-09 00:00:00
Title: Nariadenie Komisie (ES) č. 1203/2006 z  9. augusta 2006 , ktorým sa mení a dopĺňa príloha V k nariadeniu Rady (ES) č. 1440/2005 týkajúca sa množstvových obmedzení určitých výrobkov z ocele

10.8.2006   
            
            
               SK
            
            
               Úradný vestník Európskej únie
            
            
               L 219/3
            
         NARIADENIE KOMISIE (ES) č. 1203/2006
   z 9. augusta 2006,
   ktorým sa mení a dopĺňa príloha V k nariadeniu Rady (ES) č. 1440/2005 týkajúca sa množstvových obmedzení určitých výrobkov z ocele
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 1440/2005 z 12. júla 2005 o spravovaní určitých obmedzení dovozu určitých výrobkov z ocele z Ukrajiny, ktorým sa zrušuje nariadenie (ES) č. 2266/2004 (1), a najmä na jeho článok 5,
   keďže:
   
               (1)
            
            
               Európske spoločenstvo a ukrajinská vláda podpísali 29. júla 2005 (2) dohodu o obchode s určitými výrobkami z ocele (ďalej len „dohoda“).
            
         
               (2)
            
            
               V článku 3 ods. 3 je stanovené, že nevyužité množstvo pre stanovený rok sa môže presunúť na nasledujúci rok až do maximálnej výšky 10 % príslušného množstvového obmedzenia stanoveného v prílohe III k uvedenej dohode.
            
         
               (3)
            
            
               Podľa článku 3 ods. 4 dohody sa môžu robiť presuny medzi skupinami výrobkov až do výšky 15 % množstvového obmedzenia príslušnej skupiny výrobkov.
            
         
               (4)
            
            
               Ukrajina oznámila Spoločenstvu svoj úmysel využiť ustanovenia článku 3 ods. 3 a 4 v rámci časovej lehoty stanovenej v dohode. Je potrebné urobiť nevyhnutné úpravy množstvových obmedzení na rok 2006, ktoré vyplývajú zo žiadosti Ukrajiny.
            
         
               (5)
            
            
               Nariadenie (ES) č. 1440/2005 by preto malo zodpovedajúcim spôsobom zmeniť a doplniť,
            
         PRIJALA TOTO NARIADENIE:
   Článok 1
   Množstvové obmedzenia na rok 2006 stanovené v prílohe V k nariadeniu (ES) č. 1440/2005 sa nahrádzajú obmedzeniami stanovenými v prílohe k tomuto nariadeniu.
   Článok 2
   Toto nariadenie nadobúda účinnosť desiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 9. augusta 2006
      
         
            Za Komisiu
         
         Peter MANDELSON
         
            člen Komisie
         
      
   
   
      (1)  Ú. v. EÚ L 232, 8.9.2005, s. 1.
   
      (2)  Ú. v. EÚ L 232, 8.9.2005, s. 42.
   
      PRÍLOHA
      MNOŽSTVOVÉ OBMEDZENIA NA ROK 2006
      
                  (ton)
               
            
                  Výrobky
               
               
                  2006
               
            
                  SA. ploché valcované výrobky
               
            
                  SA1. Zvitky
               
               
                  168 750
               
            
                  SA2. Ťažký plech
               
               
                  364 320
               
            
                  SA3. Iné ploché valcované výrobky
               
               
                  109 125
               
            
                  SB. Dlhé výrobky
               
            
                  SB1. Nosníky/trámy
               
               
                  32 639
               
            
                  SB2. Valcovaný drôt
               
               
                  138 592
               
            
                  SB3. Iné dlhé výrobky
               
               
                  251 554
               
            
                  
                     Poznámka: SA a SB sú kategórie výrobkov.
                  SA1 až SA3 a SB1 až SB3 sú skupiny výrobkov.